རྒྱལ་སྤྱིའི་བོད་རིག་པའི་ཁྲོད་དུ་བོད་ཀྱི་སྤྱི་ཚོགས་ལོ་རྒྱུས་དང་།སྐད་བརྡ་རིག་གནས།ཆོས་ལུགས་དད་མོས་ལ་ཞིབ་འཇུག་བྱ་བ་ཞིག་ཡིན་ཕྱིན་བོན་ཆོས་ཞེས་པའི་ཐ་སྙད་དང་གཡོལ་ཐབས་མེད་དེ།དབྱིན་ཇིའི་ཁཱ་ཏི་ཧྥུ་སློབ་ཆེན་གྱི་ཆོས་ལུགས་རིག་པའི་མཁས་པ་ཇེ་ཧྥུར་སཱ་མའོ་ཡིས།བོད་ཀྱི་ཆོས་ལུགས་ཀྱི་དམིགས་བསལ་རང་བཞིན་དེ་རྒྱུན་པར་བོན་ཆོས་ཀྱིས་ཤུགས་རྐྱེན་ཐེབས་པའི་ངོས་ཐད་ནས་འཚོལ་ཞིབ་དང་འགྲེལ་བཤད་རྒྱག་དགོས་ཞེས་བསྟན་མྱོང་།ཕྱི་རྒྱལ་མཁས་པས་བོན་ཆོས་ལ་ཞིབ་འཇུག་བྱེད་དུས་རྒྱུན་པར་གནད་དོན་གཉིས་ལ་དོ་སྣང་བྱེད་པ་སྟེ།གཅིག་ནི་སྔ་དུས་ཀྱི་བོན་པོའི་རྣམ་པས་རྗེས་ཀྱི་བོད་ཀྱི་ཆོས་ལུགས་ཀྱི་འཕེལ་རྒྱས་ལ་ཤུགས་རྐྱེན་ཅི་འདྲ་ཞིག་ཐེབས་ཡོད་པ་སྟེ།དཔེར་ན་ནོར་ཝེའི་སྦིར་ཀིན་སློབ་གྲྭ་ཆེན་མོའི་མིང་དུ་གྲགས་པའི་བོད་རིག་པ་མཁས་ཅན་དང་།ཆོས་ལུགས་དང་ལོ་རྒྱུས་རིག་པ་བ་ཕིར་ཁི་ཝེ་ནེས་སྔ་དུས་ཀྱི་བོན་ཆོས་རྩ་འཛུགས་ཀྱི་རྣམ་པ་དང་ནང་ཆོས་བར་གྱི་འབྲེལ་བར་དཔྱད་གླེང་བྱས་ཡོད།གཉིས་ནི་བོན་ཆོས་རང་ཉིད་ཀྱི་འཕེལ་རྒྱས་ཀྱི་ལོ་རྒྱུས་དང་།ལྟ་དགོངས་ཀྱི་བསྟན་བཅོས་སོགས་ཡིན་ཏེ།དཔེར་ན་ཕིར་ཁི་ཝེ་ནེས་མི་རྣམས་ཀྱིས་མཐོང་ཐོས་སུ་གྱུར་པའི་བོན་པོའི་དཔེ་རྙིང་ལ་དབྱེ་ཞིབ་བྱེད་པ་དང་།ལོན་ཏུན་སློབ་གྲྭ་ཆེན་མོའི་བོད་རིག་པ་མཁས་ཅན་མཁར་རྨེའུ་བསམ་གཏན་ལགས་ཀྱིས་ཕྱོགས་མང་པོའི་ངོས་ཐད་ནས་བོན་པོའི་ལོ་རྒྱུས་ལ་ཞིབ་འཇུག་བྱས་པ་དཔེར་ན།བོན་ཆོས་ཀྱི་པར་སྐྲུན་དངོས་པོའི་རིགས་དང་།བོན་པོའི་དགོན་པ།བོན་གྱི་དཔེ་རྙིང་ལག་བྲིས་མ་སོགས་ཡོད་པ་ལྟ་བུའོ།།